b'\n_START_ARTICLE_\nTaavi R\xc3\xb5ivas\n_START_SECTION_\nBakgrunn\n_START_PARAGRAPH_\nHan har studentereksamen fra Tallinns realskole fra 1997 og mastergrad i internasjonal \xc3\xb8konomi og handel fra Tartu-universitetet fra 2002. Han behersker estisk, engelsk, russisk og finsk. Han var selger i IT Grupp 2002\xe2\x80\x932003.\n_START_SECTION_\nPolitisk karri\xc3\xa8re\n_START_PARAGRAPH_\nHan meldte seg inn i Reformpartiet i 1998. R\xc3\xb5ivas var politisk r\xc3\xa5dgiver for justisminister M\xc3\xa4rt Rask 1999\xe2\x80\x932002, politisk r\xc3\xa5dgiver for befolkningsminister Paul-Eerik Rummo 2003\xe2\x80\x932004 samt ordf\xc3\xb8rer i den administrative bydelen Haabersti i Tallinn 2004\xe2\x80\x932005. I 2005 ble han r\xc3\xa5dgiver for statsminister og partileder Andrus Ansip. Samme \xc3\xa5r ble R\xc3\xb5ivas innvalgt i kommunestyret i Tallinn, og i 2007 ble han innvalgt i nasjonalforsamlingen, Riigikogu._NEWLINE_R\xc3\xb5ivas ledet finansutvalget i Riigikogu 2009\xe2\x80\x932011 og EU-utvalget 2011\xe2\x80\x932012. Da justisminister Kristen Michal fratr\xc3\xa5dte etter korrupsjonsanklager i 2012, overtok sosialminister Hanno Pevkur denne ministerposten. R\xc3\xb5ivas ble utnevnt til ny sosialminister, og ble med dette det yngste medlemmet av Andrus Ansips regjering._NEWLINE_I februar 2014 varslet Ansip sin avgang som statsminister og partileder, og EU-kommiss\xc3\xa6r Siim Kallas var tiltenkt \xc3\xa5 etterf\xc3\xb8lge ham. Kallas gikk inn i forhandlinger med sosialdemokratene for \xc3\xa5 erstatte den konservative Forbundet for fedrelandet og republikken som regjeringspartner. Den 12. mars erkl\xc3\xa6rte Kallas at han ikke ville tiltre som statsminister likevel, og Reformpartiets ledelse utpekte umiddelbart R\xc3\xb5ivas til Ansips etterf\xc3\xb8lger. To dager senere fikk R\xc3\xb5ivas regjeringsoppdraget av president Toomas Hendrik Ilves, og gikk inn i forhandlinger med sosialdemokratene. Reformpartiet og sosialdemokratene presenterte en regjeringserkl\xc3\xa6ring den 20. mars, og regjeringen ble formelt innsatt av presidenten den 26. mars. Med dette ble R\xc3\xb5ivas den yngste regjeringssjefen i EU. Den 6. april samme \xc3\xa5r ble R\xc3\xb5ivas valgt til partileder. Ved valget i mars 2015 erkl\xc3\xa6rte Reformpartiet valgseier over Senterpartiet.\n_START_SECTION_\nPrivat\n_START_PARAGRAPH_\nTaavi R\xc3\xb5ivas er gift med sangeren Luisa V\xc3\xa4rk (f\xc3\xb8dt 1987). Paret har en datter sammen.'